CELEX: 32021R1761
Language: hr
Date: 2021-10-05 00:00:00
Title: Provedbena uredba Komisije (EU) 2021/1761 оd 5. listopada 2021. o produljenju odstupanja od Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova u zaštićenim staništima za ribolov obalnim mrežama potegačama u teritorijalnim vodama Hrvatske

6.10.2021   
               
               
                  HR
               
               
                  Službeni list Europske unije
               
               
                  L 353/6
               
            
         PROVEDBENA UREDBA KOMISIJE (EU) 2021/1761
         оd 5. listopada 2021.
         o produljenju odstupanja od Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova u zaštićenim staništima za ribolov obalnim mrežama potegačama u teritorijalnim vodama Hrvatske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 4. stavak 5. i članak 13. stavke 5. i 10.,
         budući da:
         
                     (1)
                  
                  
                     Komisija je 22. listopada 2018. donijela Provedbenu uredbu (EU) 2018/1586 (2) o utvrđivanju odstupanja od članka 4. stavka 1. prvog podstavka i članka 13. stavka 1. prvog podstavka Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova u zaštićenim staništima za ribolov obalnim mrežama potegačama u teritorijalnim vodama Hrvatske. To se odstupanje odnosilo na upotrebu tradicionalnih obalnih mreža potegača „girarice” i „migavice” kojima se love gire oblice (Spicara smaris) te na upotrebu tradicionalne obalne mreže potegače velike veličine oka „šabakuna” kojom se lovi gof (Seriola dumerili) i tradicionalne obalne mreže potegače „oližnica” kojom se lovi gavun (Atherina boyeri) u teritorijalnim vodama Hrvatske. Odstupanje prestaje važiti 26. listopada 2021.
                  
               
                     (2)
                  
                  
                     Komisija je 22. ožujka 2021. od Hrvatske zaprimila zahtjev za produljenje tog odstupanja u pogledu upotrebe tradicionalne obalne mreže potegače „oližnice” kojom se lovi gavun (Atherina boyeri) i tradicionalnih obalnih mreža potegača „girarice” i „migavice”, kojima se love gire oblice (Spicara smaris) u teritorijalnim vodama Hrvatske. U istom je zahtjevu Hrvatska zatražila produljenje odstupanja od članka 4. stavka 1. prvog podstavka Uredbe (EZ) br. 1967/2006 za upotrebu tradicionalnih obalnih mreža potegača „girarice” i „migavice”, kojima se love gire oblice (Spicara smaris).
                  
               
                     (3)
                  
                  
                     Hrvatska je dostavila ažurirane informacije i tehnička obrazloženja za produljenje takvog odstupanja.
                  
               
                     (4)
                  
                  
                     U skladu s člankom 19. stavkom 2. Uredbe (EZ) br. 1967/2006 Hrvatska je 15. rujna 2021. odlukom Vlade (3) donijela plan upravljanja („hrvatski plan upravljanja”).
                  
               
                     (5)
                  
                  
                     Zahtjev se odnosi na ribolovne aktivnosti koje je Hrvatska već odobrila i obuhvaća plovila koja obavljaju ribolovnu djelatnost dulje od pet godina i love prema hrvatskom planu upravljanja.
                  
               
                     (6)
                  
                  
                     Zahtjev se odnosi na 71 plovilo navedeno u hrvatskom planu upravljanja koji se primjenjuje na upravljanje obalnim mrežama potegačama u teritorijalnim vodama Hrvatske te se hrvatskim planom upravljanja jamči da neće doći do daljnjeg povećanja ribolovnog napora, kako se zahtijeva člankom 13. stavkom 9. Uredbe (EZ) br. 1967/2006.
                  
               
                     (7)
                  
                  
                     Ta su plovila navedena na popisu dostavljenom Komisiji u skladu s člankom 13. stavkom 9. Uredbe (EZ) br. 1967/2006.
                  
               
                     (8)
                  
                  
                     Znanstveni, tehnički i gospodarski odbor za ribarstvo (STECF) ocijenio je produljenje odstupanja koje je zatražila Hrvatska zajedno s pripadajućim nacrtom hrvatskog plana upravljanja na svojem plenarnom sastanku koji se održao od 22. do 26. ožujka 2021. (4)
                     
                  
               
                     (9)
                  
                  
                     STECF je ustvrdio da taj plan upravljanja donosi znatna poboljšanja u usporedbi s prethodnim, posebno kad je riječ o poboljšanju selektivnosti te pokušajima provedbe istraživačkih procjena stokova i referentnih točaka.
                  
               
                     (10)
                  
                  
                     Produljenje odstupanja koje je zatražila Hrvatska ispunjuje uvjete utvrđene u članku 4. stavku 5. i članku 13. stavcima 5. i 9. Uredbe (EZ) br. 1967/2006.
                  
               
                     (11)
                  
                  
                     Produljenje odstupanja koje je zatražila Hrvatska odnosi se na ograničen broj plovila, u usporedbi s velikim područjem raspodjele ukupne nacionalne flote, te čini manje od 1 % cjelokupne hrvatske flote i manje od 1 % bruto tonaže cjelokupne nacionalne flote.
                  
               
                     (12)
                  
                  
                     Na ribolovnom području postoje posebna geografska ograničenja s obzirom na osebujnu morfološku strukturu Hrvatske, koja ima dugu i razvedenu obalu, te prostornu rasprostranjenost ciljanih vrsta, koja je ograničena isključivo na određene dijelove obalnih područja na dubinama manjima od 50 m.
                  
               
                     (13)
                  
                  
                     U pogledu ribolova gire oblice obalnim mrežama potegačama „giraricom” i „migavicom” zahtjev se odnosi na ribolovne aktivnosti koje se obavljaju plovilima ukupne duljine do 12 metara i porivne snage stroja do 85 kW s pomoću pridnenih povlačnih mreža koje se tradicionalno upotrebljavaju na morskom dnu na kojem raste Posidonia, u skladu s člankom 4. stavkom 5. prvim podstavkom Uredbe (EZ) br. 1967/2006. Osim toga, ribolovne aktivnosti u pogledu ribolova gire oblice odnose se na približno 4 % dna pokrivenog morskom cvjetnicom Posidonia oceanica unutar područja obuhvaćenog planom upravljanja i na manje od 3 % dna pokrivenog morskim cvjetnicama u teritorijalnim vodama Hrvatske, u skladu sa zahtjevima iz članka 4. stavka 5. prvog podstavka točaka ii. i iii. Uredbe (EZ) br. 1967/2006.
                  
               
                     (14)
                  
                  
                     Ribolov se ne može obavljati drugim ribolovnim alatima jer samo obalne mreže potegače imaju tehnička obilježja potrebna za obavljanje te vrste ribolova.
                  
               
                     (15)
                  
                  
                     Osim toga, ribolov nema znatan utjecaj na morski okoliš jer su obalne mreže potegače vrlo selektivan alat. Hrvatskim planom upravljanja utvrđuju se sve relevantne definicije za dotičnu vrstu ribolova i jamči se da će se odobrenja za ribolov izdati samo za navedeno 71 plovilo kojem je Hrvatska odobrila ribolov. U tom se pogledu napominje da su, u skladu s hrvatskim planom upravljanja i odlukom Vlade, ribolovna područja za obalne mreže potegače „miavicu”, „giraricu” i „oližnicu” utvrđena u Prilogu II. hrvatskom planu upravljanja, dok je obalna mreža potegača „oližnica” kojom se lovi gavun dopuštena samo na određenom području ribolovne podzone „E4” i dijelu podzone „F2”. Osim toga, upotreba obalnih mreža potegača zabranjena je na područjima utvrđenima kao nacionalni parkovi i posebna staništa.
                  
               
                     (16)
                  
                  
                     Dotične ribolovne aktivnosti ispunjuju zahtjeve iz članka 4. stavka 1. drugog podstavka Uredbe (EZ) br. 1967/2006 jer se potegače vuku kroz vodeni stupac i ne dodiruju morsko dno.
                  
               
                     (17)
                  
                  
                     Zahtjevi iz članka 8. stavka 1. točke (h) Uredbe (EZ) br. 1967/2006, kako su zamijenjeni člankom 8. stavkom 1. i Prilogom IX. dijelom B odjeljkom I. Uredbe (EU) 2019/1241 Europskog parlamenta i Vijeća (5), nisu primjenjivi jer se odnose na koćarice.
                  
               
                     (18)
                  
                  
                     Hrvatska je odobrila odstupanje od najmanje veličine oka mreže za upotrebu tradicionalne obalne mreže potegače „oližnice” kojom se lovi gavun (Atherina boyeri) utvrđeno u članku 9. stavku 3. Uredbe (EZ) br. 1967/2006 na temelju ispunjavanja zahtjeva iz članka 9. stavka 7. te uredbe s obzirom na vrlo selektivnu prirodu dotičnog ribolova, njegov zanemariv učinak na morski okoliš i činjenicu da na njega ne utječu odredbe članka 4. stavka 5. Uredbe (EZ) 1967/2006.
                  
               
                     (19)
                  
                  
                     Članak 9. Uredbe (EZ) br. 1967/2006 izbrisan je Uredbom (EU) 2019/1241. Međutim, u skladu s dijelom B točkom 4. Priloga IX. Uredbi (EU) 2019/1241 odstupanja od najmanje veličine oka mreže donesena na temelju članka 9. Uredbe (EZ) br. 1967/2006 koja su bila na snazi 14. kolovoza 2019. mogu se nastaviti primjenjivati pod uvjetom da se njima ne povećavaju ulovi juvenila. Produljenje odstupanja koje je zatražila Hrvatska u skladu je s uvjetima utvrđenima u članku 15. stavku 5. Uredbe (EZ) 1967/2006 te u dijelu B točki 4. Priloga IX. Uredbi (EU) 2019/1241 jer ne dovodi do smanjenja razine selektivnosti, posebno u pogledu povećanja ulova juvenila, u odnosu na stanje na dan 14. kolovoza 2019. i jer se njime nastoje postići ciljevi i ciljane vrijednosti iz članaka 3. odnosno 4. te uredbe.
                  
               
                     (20)
                  
                  
                     Komisija napominje da Hrvatska u svojem planu upravljanja nije odobrila odstupanje od zahtjeva iz članka 9. stavka 3. Uredbe (EZ) br. 1967/2006, kako su zamijenjeni člankom 8. stavkom 1. Uredbe (EU) 2019/1241 i Prilogom IX. dijelom B točkom 4. te uredbe, u pogledu upotrebe tradicionalnih obalnih mreža potegača „girarice” i „migavice”, kojima se love gire oblice (Spicara smaris).
                  
               
                     (21)
                  
                  
                     Dotične ribolovne aktivnosti odvijaju se na udaljenosti od 500 metara od obale i stoga ne ometaju aktivnosti drugih plovila.
                  
               
                     (22)
                  
                  
                     Hrvatskim planom upravljanja jamči se minimalni ulov vrsta navedenih u Prilogu IX. dijelu A Uredbe (EU) 2019/1241 jer su ciljane vrste gavun (Atherina boyeri) i gire oblice (Spicara smaris), koje nisu navedene u Prilogu IX. dijelu A Uredbe (EU) 2019/1241.
                  
               
                     (23)
                  
                  
                     Ribolovne aktivnosti vrlo su selektivne i nisu namijenjene izlovu glavonožaca.
                  
               
                     (24)
                  
                  
                     Hrvatski plan upravljanja sadržava mjere za praćenje ribolovnih aktivnosti kako je predviđeno člankom 4. stavkom 5. petim podstavkom i člankom 13. stavkom 9. trećim podstavkom Uredbe (EZ) br. 1967/2006.
                  
               
                     (25)
                  
                  
                     Dotične ribolovne aktivnosti ispunjuju zahtjeve iz članka 14. Uredbe Vijeća (EZ) br. 1224/2009 (6).
                  
               
                     (26)
                  
                  
                     Stoga bi zatražena odstupanja trebalo produljiti za dvije godine.
                  
               
                     (27)
                  
                  
                     Hrvatska bi trebala pravodobno izvješćivati Komisiju u skladu s planom praćenja iz hrvatskog plana upravljanja.
                  
               
                     (28)
                  
                  
                     Odstupanje je potrebno vremenski ograničiti kako bi se omogućilo poduzimanje pravodobnih korektivnih mjera upravljanja ako se u izvješću podnesenom Komisiji pokaže loše stanje očuvanja iskorištavanih stokova i kako bi se ostavila mogućnost za unapređenje znanstvene podloge za poboljšani plan upravljanja.
                  
               
                     (29)
                  
                  
                     S obzirom na to da je odstupanje koje je odobreno Provedbenom uredbom (EU) 2018/1586 prestalo važiti 26. listopada 2021., radi pravnog kontinuiteta ova bi se Uredba trebala primjenjivati s učinkom od 27. listopada 2021.
                  
               
                     (30)
                  
                  
                     Radi pravne sigurnosti ova bi Uredba trebala hitno stupiti na snagu.
                  
               
                     (31)
                  
                  
                     Ovom se Uredbom ne dovodi u pitanje stajalište Komisije u odnosu na usklađenost aktivnosti obuhvaćenih ovim odstupanjem s drugim zakonodavstvom EU-a, posebno Direktivom Vijeća 92/43/EEZ (7).
                  
               
                     (32)
                  
                  
                     Mjere predviđene ovom Uredbom u skladu su s mišljenjem Odbora za ribarstvo i akvakulturu,
                  
               DONIJELA JE OVU UREDBU:
         
            Članak 1.
            Odstupanje
            
               1.   Članak 4. stavak 1. prvi podstavak Uredbe (EZ) br. 1967/2006 ne primjenjuje se u teritorijalnim vodama Hrvatske na plovila koja love gire oblice (Spicara smaris) obalnim mrežama potegačama „giraricom” i „migavicom”.
            
            
               2.   Članak 13. stavak 1. prvi podstavak Uredbe (EZ) br. 1967/2006 ne primjenjuje se u teritorijalnim vodama Hrvatske na plovila koja se bave ribolovom sljedećih vrsta:
               
                           (a)
                        
                        
                           gavuna (Atherina boyeri) obalnom mrežom potegačom „oližnicom”; i
                        
                     
                           (b)
                        
                        
                           gira oblica (Spicara smaris) obalnim mrežama potegačama „giraricom” i „migavicom”.
                        
                     
            
               3.   Obalne mreže potegače iz stavaka 1. i 2. upotrebljavaju plovila:
               
                           (a)
                        
                        
                           s registarskim brojevima navedenima u hrvatskom planu upravljanja koji je donijela Hrvatska;
                        
                     
                           (b)
                        
                        
                           koja dotični ribolov obavljaju dulje od pet godina te ne uzrokuju povećanje ribolovnog napora; i
                        
                     
                           (c)
                        
                        
                           koja imaju odobrenje za ribolov i love prema hrvatskom planu upravljanja u skladu s člankom 19. stavkom 2. Uredbe (EZ) br. 1967/2006.
                        
                     
         
         
            Članak 2.
            Plan praćenja i izvješće
            Hrvatska je dužna do 26. listopada 2023. Komisiji dostaviti izvješće sastavljeno u skladu s planom praćenja utvrđenim u hrvatskom planu upravljanja iz članka 1. stavka 3. točke (c).
         
         
            Članak 3.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 27. listopada 2021. do 26. listopada 2023.
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 5. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 409, 30.12.2006., str. 11.
         
         
            (2)  Provedbena uredba Komisije (EU) 2018/1586 оd 22. listopada 2018. o utvrđivanju odstupanja od Uredbe Vijeća (EZ) br. 1967/2006 u pogledu najmanje udaljenosti od obale, najmanje dubine mora i zabrane ribolova iznad zaštićenih staništa za ribolov obalnim mrežama potegačama u teritorijalnim vodama Hrvatske (SL L 264, 23.10.2018., str. 16.).
         
            (3)  Pravilnik o obavljanju gospodarskog ribolova na moru obalnim mrežama potegačama (NN 30/18) i njegove izmjene i dopune (NN 49/18, 78/18, 54/19, 27/21 i 100/21).
         
            (4)  Znanstveni, tehnički i gospodarski odbor za ribarstvo (STECF) – Izvješće sa 66. plenarnog sastanka (PLEN-21-01). EUR 28359 EN, Ured za publikacije Europske unije, Luxembourg, 2021., dostupno na sljedećoj poveznici: https://stecf.jrc.ec.europa.eu/reports/plenary/-/asset_publisher/oS6k/document/id/2851300
         
            (5)  Uredba (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (SL L 198, 25.7.2019., str. 105.).
         
            (6)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).
         
            (7)  Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7.).